ועדת העבודה, הרווחה והבריאות, כנסת 19, פרוטוקול מספר 183, 2014-02-10 10:30

חיים כץ: בוקר טוב.

חיים כץ: עדין בוקר, אתכם הסליחה על האיחור, היו דיונים על קופות החולים, על "הדסה", עכשיו אנחנו באים לרוקחים.

חיים כץ: היום יום שני בשבוע, אנחנו פותחים שבוע חדש במערכת הבריאות, י' באדר, ה-10 בפברואר 2014.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא:

חיים כץ: תקנות הרוקחים (מתן מרשם בידי רוקח בעל הרשאה אישית), תקנות הרוקחים (תנאי פתיחה וניהול של בתי מרקחת וחדרי תרופות).

חיים כץ: אנחנו באים לקבוע תקנות לחקיקה שנקבעה אי שם ב-2009.

חיים כץ: שתבינו, החקיקה אושרה.

חיים כץ: החקיקה אושרה ועכשיו באים לקבוע לה תקנות, ונכון מאד שהתקנות יכולות לבטל את החקיקה.

חיים כץ: אם אין תקנות, אין חקיקה.

חיים כץ: אין.

חיים כץ: עשינו דיון אחד בענין, ואני לא הולך לעשות עוד דיון בעניין.

חיים כץ: יחד עם זה, הייתי רוצה לשמוע, מישהו אמר לי על קופות החולים.

חיים כץ: יש פה נציגי קופות החולים?

חיים כץ: איזה קופה אתה?

<שמואל חיים קלנג: כללית.

חיים כץ: איזה קופה אתה?

חיים כץ: מכבי, מאוחדת.

חיים כץ: אני רוצה לדעת מכל קופה הפעלת התקנות האלה, לאיזו עלות נוספת תגרום לקופות, אם תגרום, כי מישהו רמז לי שהקופות טוענות שיש עלות כספית להפעלת התקנות האלה.

חיים כץ: קופת חולים כללית, לפרוטוקול שם ותפקיד.

<שמואל חיים קלנג: אני הרוקח הראשי של הכללית והפרמקולוג הראשי.

<שמואל חיים קלנג: אנחנו בעד התקנות ואנחנו בדקנו ואנחנו חושבים שהעלות היא שולית, ויש חשיבות גדולה לעשות אותן.

חיים כץ: מצוין.

חיים כץ: מכבי?

<יוס, לומניצקי: כנ"ל.

חיים כץ: מאוחדת?

<ארן שביט: גם.

חיים כץ: מצוין.

חיים כץ: אנחנו נעבור להקראה של התקנות.

<ענת מימון: "תקנות הרוקחים (מתן מרשם בידי רוקח בעל הרשאה אישית), התשע"ד–2014.

<ענת מימון: בתוקף סמכותי לפי סעיף 26(א1)(5) לפקודת הרוקחים [נוסח חדש], התשמ"א-1981 (להלן- הפקודה), ובאישור ועדת העבודה, הרווחה והבריאות של הכנסת, אני מתקין תקנות אלה: פרק א: הגדרות הגדרות 1.

<ענת מימון: בתקנות אלה – "אמצעי חתימה", "חתימה אלקטרונית מאובטחת", "מסר אלקטרוני" - כהגדרתם בחוק חתימה אלקטרונית, התשס"א-2001 (להלן – חוק חתימה אלקטרונית); "בית מרקחת" - לרבות רשת בתי מרקחת; "מטופל" - כהגדרתו בסעיף 2 לחוק זכויות החולה, התשנ"ו-1996 (להלן – חוק זכויות החולה), וכל המבקש או המקבל מרשם רוקח.

<ענת מימון: "המנהל" - המנהל הכללי של משרד הבריאות או מי שהוא הסמיך לכך לעניין תקנות אלה, כולן או מקצתן; - -

חיים כץ: למי שיש פה הערה על התקנות, שירים את היד ויגיד: יש לי הערה.

<ענת מימון: - - ""המערכת" – מערכת מחשב המשמשת לעיון ברשומה רפואית של מטופל ולביצוע רישום בה ותיעוד מרשמים, לצורך ביצוע תקנות אלה; "מוסד רפואי"- כהגדרתו בסעיף 24 לפקודת בריאות העם, 1940; (להלן – פקודת בריאות העם), לרבות רופא הנותן שירות רפואי שלא במסגרת הסדר עם קופת חולים או מוסד רפואי; "מוסד רפואי בעל מידע בהיקף נרחב" – מוסד רפואי המנגיש מידע רפואי המנוי בתקנה 6(א) אודות למעלה מ- 1000 מטופלים; "מרשם לטיפול המשכי" – מרשם הניתן בידי רוקח למטופל הנזקק לטיפול המשכי, כמשמעותו בסעיף 26(א1) לפקודה; "מרשם לתרופת רוקח" – מרשם שרוקח רשאי לתת לגבי תכשיר שאושר כתרופת רוקח לפי סעיף 26(א1)(5)(ב) לפקודה; "מרשם רוקח" – מרשם לטיפול המשכי או מרשם לתרופת רוקח; "רוקח אחראי" – כמשמעותו בסעיף 10(א) לפקודה; "רוקח בעל הרשאה אישית" – רוקח מורשה שקיבל הרשאה אישית למתן מרשם לפי סעיף 26(א1)(1) לפקודה; "רוקח בעל הרשאת שימוש" – רוקח בעל הרשאה אישית שקופת חולים נתנה לו הרשאת שימוש או צפייה במידע שבמערכת כמשמעותה בתקנה 17; "פנקס התכשירים" – פנקס התכשירים הרפואיים המתנהל לפי סעיף 47א (א)(1) לפקודה; "קופת חולים" - כהגדרתה בחוק ביטוח בריאות ממלכתי, התשנ"ד-1994 לרבות בתי המרקחת שלה; "רשומה רפואית" - כהגדרתה בסעיף 2 לחוק זכויות החולה; "רשם" – כהגדרתו בסעיף 7 לחוק הגנת הפרטיות, התשמ"א- 1981 (להלן- "חוק הגנת הפרטיות); "רשם הגורמים המאשרים" – הרשם כהגדרתו בסעיף 7 לחוק חתימה אלקטרונית.

<ענת מימון: "

חיים כץ: יש למישהו פה הערות להגדרות?

חיים כץ: אם אין הערות להגדרות, אנחנו נאשר את פרק א'.

חיים כץ: מי בעד, ירים את ידו.

חיים כץ: בעד – 2

חיים כץ: נמנעים – אין

חיים כץ: כל חברי הכנסת שנמצאים פה ויש להם זכות הצבעה והם שניים במספר, אישרו את פרק א'.

חיים כץ: נעבור לפרק ב'.

<ענת מימון: "פרק ב: מתן תרופה לטיפול המשכי ומתן מרשם לתרופת רוקח".

<ענת מימון: זה הפרק שקובע את שני סוגי המרשמים.

<ענת מימון: יש שני סוגים: המרשם הראשון זה מרשם לטיפול המשכי, שהתנאים שלו קבועים בתקנה 2.

<ענת מימון: ""רוקח ייתן מרשם לטיפול המשכי בהתקיים כל אלה: (1) הרוקח בעל הרשאה אישית כמפורט בתקנה 10.

<ענת מימון: (2) התכשיר רשום בפנקס התכשירים, וסיווגו בפנקס האמור, על פי סיווג תכשירים לפי קבוצות טיפוליות (Anatomical Therapeutic Chemical-ATC) הוא באחד הפריטים שבטור ב' בתוספת הראשונה והוא נמנה עם אחת הקבוצות הטיפוליות שבטור א' לתוספת האמורה.

<ענת מימון: (2א) הרוקח הסביר למטופל כי מדובר במרשם רוקח ומסר לו את דף ההסבר לפי תקנה 26; (3) המרשם ניתן לטיפול בתכשיר לפי ההתוויה המופיעה בתעודת הרישום של התכשיר בפנקס התכשירים; (4) התכשיר מיועד לטיפול המשכי בחולה במצב כרוני; לעניין זה, "מצב כרוני" – מצב שמטופל נזקק לטיפול באותו תכשיר או באותם תכשירים במשך תקופה רצופה של שישה חודשים לפחות, לפני המועד שבו הוא מבקש מרשם לטיפול המשכי; "פה הוספנו הבהרה שה-6 חודשים צריכים להיות בטרם שהוא מגיע לרוקח ולא מדובר על פרק זמן קצר יותר".

<ענת מימון: (5) המרשם ניתן לאחר שהרוקח עיין במידע הרפואי הרלוונטי כאמור בתקנה 6(א) וערך תשאול לגבי מצבו הרפואי והתרופתי של המטופל; בירור כאמור ייערך בעמדה או בחדר אשר יאפשרו את קיום הבירור בצורה הולמת ונאותה ובאופן השומר על פרטיות המטופל; (6) הרוקח וידא כי נערכו בדיקות המעקב הנדרשות וכי תוצאות הבדיקות מאפשרות מתן מרשם ההמשך המסוים וברר אם בתקופת נטילת התכשיר חל שינוי מהותי במצבו של המטופל או התעוררו תופעות לוואי שיש בהן כדי להצדיק את הפניית המטופל לבדיקת רופא לפני חידוש המרשם; (7) המטופל נבדק בידי הרופא המטפל נותן המרשם המקורי בתקופת תשעת החודשים שבהם צפוי היה המטופל לעשות שימוש בתכשיר המרשם, ובכלל אלה התקופה שבה יעשה שימוש בתכשיר לפי מרשם רוקח; (7א) הרוקח מצא כי יש הצדקה רפואית בהמשך מתן התכשיר, וכי מתן המרשם הוא לטובתו של המטופל; - -

חיים כץ: אם יש למישהו הערה על איזה סעיף, שיגיד.

<שלמה וינקר: סעיף 2 – לפי דעתי, כתוב כאן:

<שלמה וינקר: לפי קבוצות טיפוליות ATC באחד הפריטים שבטור ב' בתוספת הראשונה.

<שלמה וינקר: הקבוצות שם מאד כלליות ולא מספיק מפורטות.

<שלמה וינקר: הן ברמה פרמקולוגית מאד גבוהה בהירארכיה ככה שבעצם מתחת לרשימה מאד קצרה יש רשימה של מאות תרופות, אולי אפילו אלפי תרופות.

חיים כץ: אוקי, סעיף 2, תסמני אותו.

<שלמה וינקר: עוד הערה: בסעיף 5 כתוב: בירור, כאמור, ייערך בעמדה או בחדר.

<שלמה וינקר: אנחנו חושבים שזה צריך להיות בחדר ולא בעמדה כי בעמדה קשה לשמור על פרטיות ועל סודיות רפואיות.

<שלמה וינקר: זה חייב להיות בחדר סגור ולא בעמדה, שזה דלפק.

<ליאוניד אידלמן: אני מתנגד לסעיף (7א), שהרוקח מצא כי יש הצדקה רפואית בהמשך מתן התכשיר.

<ליאוניד אידלמן: הרוקח לא יכול להחליט שיש הצדקה רפואית.

חיים כץ: סמני את 7א ואת הסעיפים שהוא דיבר עליהם.

חיים כץ: ענת, תמשיכי הלאה.

<ענת מימון: "(8) המרשם יינתן לתקופה שאינה עולה על שישה חודשים מיום שהסתיימה תקופת המרשם האחרון שנתן הרופא המטפל; לא צוינה תקופה במרשם שנתן הרופא המטפל, יינתן המרשם של הרוקח לתקופה שלא תעלה על שישה חודשים מתאריך מתן המרשם האחרון של הרופא המטפל; (9) המרשם יכלול את הפרטים המפורטים בתקנה 8; (10) המרשם ניתן למטופל בלבד, לא יינתן מרשם לטיפול המשכי לידי מיופה כוח; (11) המרשם ניתן בכפוף להנחיות שנתן הרופא המטפל, ככל שניתנו, והאפשרות לתת מרשם לטיפול המשכי על ידי רוקח לא נשללה על ידי הרופא.

<ענת מימון: " פה נתנו בעצם אפשרות לרופא, כשהוא נותן מרשם, לשלול את אפשרות מתן מרשם המשך על ידי רוקח, ככל שהוא באמת רוצה שהמטופל יחזור אליו למתן מרשם ההמשך.

חיים כץ: אנחנו נצביע על כל הסעיפים למעט הסעיפים שהסתייגו לגביהם.

<ליאוניד אידלמן: אבל יש לי התנגדות לסעיף (11).

חיים כץ: אוקי, לא מצביעים על סעיף (11).

חיים כץ: יש לי זמן, זה לא ייגמר פה היום.

חיים כץ: מי בעד כל הסעיפים שהוקראו פה עכשיו, בתקנה 2, למעט הסעיפים (2),(5),(7א) ו-(11)?

חיים כץ: בעד – 2

חיים כץ: נמנעים – אין

חיים כץ: תודה רבה.

חיים כץ: אושר.

חיים כץ: נלך הלאה.

<ענת מימון: תקנה 3 זו תקנה שמאפשרת לרוקח לתת מרשם ראשוני לרשימה מסוימת של תרופות שנמצאות בתקנות.

<ענת מימון: "מרשם לתרופת רוקח 3.

<ענת מימון: (א) רוקח ייתן מרשם לתרופת רוקח בהתקיים כל אלה: (1) הרוקח בעל הרשאה אישית כמפורט בתקנה 10; (1א) הרוקח הסביר למטופל כי מדובר במרשם רוקח ומסר לו את דף ההסבר לפי תקנה 26; (2) הרוקח ייתן את המרשם לאחר שערך תשאול לגבי מצבו הרפואי והתרופתי של המטופל באופן השומר על פרטיות המטופל, ולאחר שעיין במידע הרפואי הרלוונטי שהתקבל מאת הרופא המטפל או קופת החולים כאמור בתקנה 6(א) ככל שנדרש לצורך מתן אותו מרשם; (3) המרשם יינתן בידי הרוקח אם מצא כי יש צורך רפואי במתן התכשיר וכי מתן התכשיר הוא לטובתו של המטופל ולצורך טיפול לתקופה סבירה, שלא תעלה על שלושים ימים לפי מאפייני התכשיר והמצב הרפואי; ואולם, הרוקח רשאי שלא לתת למטופל מרשם, במקרה המתאים, ולהפנותו לקבלת המרשם מרופא; (4) התכשיר רשום בפנקס התכשירים והוא כולל רק חומרים פעילים מן המפורטים בטור א' בתוספת השנייה, ובתנאים ובמגבלות כמפורט בטור ב' לצדו; (5) התכשיר ניתן לטיפול לפי ההתוויה שבתעודת הרישום של התכשיר בפנקס התכשירים; (6) הרוקח יידע את המטופל אם אין התכשיר מסופק במסגרת הסדר של בית המרקחת עם קופת חולים לשם ניפוק תכשירים למבוטחיה, ואם שונה התשלום בעד התכשיר מן התשלום בעדו כשהוא מסופק למבוטחי קופת החולים במסגרת ההסדר האמור, לרבות הנחה הניתנת למבוטח במסגרת תוכנית לשירותי בריאות נוספים; כמו כן, יידע הרוקח את המטופל אם התכשיר אינו כלול בסל הבריאות; (6א) הרוקח מצא כי יש הצדקה רפואית למתן התכשיר, וכי מתן המרשם הוא לטובתו של המטופל; (7) המרשם יכלול את הפרטים המפורטים בתקנה 8; (7א) תוקף מרשם הרוקח לפי תקנה זו לא יעלה על חודש; (8) המרשם ניתן למטופל בלבד, לא יינתן מרשם לתרופת רוקח לידי מיופה כוח.

<ענת מימון: - -

עדי קול: ב(6א) יש לך את אותה הערה של (5) הקודמת, הצדקה רפואית.

חיים כץ: הם יעירו אחר כך.

<ענת מימון: "(ב) למרשם לתרופת רוקח יצורף דף נפרד ובו יציין הרוקח את שמות כל התכשירים הרשומים הזהים הנוספים כהגדרתם בסעיף 27 לפקודה ואת מחירם; דף זה יימסר למטופל טרם הנפקת התרופה.

<ליאוניד אידלמן: אני מתנגד לכל סעיף 3 גדול.

<ענת מימון: לכולו.

חיים כץ: טוב.

חיים כץ: הוא התנגד לכל סעיף...

חיים כץ: מה זה (8)(ב)?

<קריאה: (8)

<קריאה: (ב) הוא בעייתי.

<ענת מימון: זה (ב), זה לא (8)(ב), זה (3)(ב).

<ענת מימון: צריך לצרף את הדף הנוסף עם החלופות הגינריות של התרופות.

חיים כץ: טוב, תעברי לסעיף 4.

<ענת מימון: "הסכמת המטופל לעיון במידע רפואי.

<ענת מימון: 4.

<ענת מימון: (א) - -

חיים כץ: אל תשתמשו הרבה בזכות שאני נותן לכם.

חיים כץ: תשתמשו בה במשורה.

<ליאוניד אידלמן: כך אנחנו נעשה.

<ענת מימון: "4.

<ענת מימון: (א) טרם עיון במידע הרפואי הרלוונטי יוודא רוקח בעל הרשאה אישית כי המטופל נתן הסכמתו לעיון במידע כמפורט בתקנת משנה (ב).

<ענת מימון: (ב) הסכמת מטופל לעיון במידע הרפואי לצורך מתן מרשם רוקח תיעשה בכתב, בפעם הראשונה בפעם הראשונה בכל שנה קלנדרית שבה מבקש המטופל לקבל מרשם רוקח; הסכמה כאמור תינתן לאחר שהמטופל יקבל הסבר בכתב לפי תקנה 26 וכן הסבר בעל פה אודות השירות, מהותו, מטרתו, היקף השימוש הנדרש והמידע שייחשף בפני הרוקח במהלך הליך מתן המרשם על ידו;"

<ליאוניד אידלמן: זה לא ברור.

<ליאוניד אידלמן: הבהרה.

<ליאוניד אידלמן: תהיה תקנה על תקנה כי לא ברור לי מי נותן הסבר ואיך חותמים על הטופס?

<ליאוניד אידלמן: איך טכנית עושים את זה?

עדי קול: כן, אני לא מבינה את זה טכנית, זה נורא מסובך.

<ליאוניד אידלמן: בפני מי עושים את זה?

<ליאוניד אידלמן: זה לא ברור.

<ענת מימון: זה יכול להיות גם בפני הרוקח וזה יכול להיות גם בפני הקופה, לפי מה שהבנתי, שהם רוצים שיתאפשר לחולה לתת הסכמה כללית בפני הקופה וזה נפתח מול בתי המרקחת או כשהוא מגיע ויש צורך.

<ליאוניד אידלמן: כללית, לגבי כל ההסברים העתידיים לגבי כל - -

חיים כץ: לא, לא, לגבי משהו מוגדר.

<נילי חיון דיקמן: לא לגבי התרופות.

עדי קול: בעיניי זה מנוסח לא ברור.

<מיכאל עופר: בפני הרוקח.

<מיכאל עופר: זה רק הניסוח.

<קריאה: איזה רוקח?

<מיכאל עופר: הרוקח שמנפק לו.

<ענת מימון: "4.

<ענת מימון: (ג) המטופל יקבל עותק של כתב ההסכמה ועותק נוסף יתועד במערכת.

<ענת מימון: (ד) מטופל יוכל לחזור בו ממתן הסכמתו כאמור בתקנת משנה (ב) בכל עת על ידי מתן הודעה לקופת החולים או למוסד הרפואי; הודיע המטופל לקופת החולים או למוסד המטפל על חזרתו מן ההסכמה כאמור, תיפסק הנגשת המידע המפורט בתקנה 6(א) הנוגע למטופל לידי רוקחים בעלי הרשאה אישית בתוך שלושה ימי עבודה.

<ענת מימון: "

חיים כץ: לאיזה סעיף התנגדתם ב-4?

חיים כץ: סעיף (ב).

חיים כץ: אנחנו מצביעים על 4, להוציא סעיף (ב).

חיים כץ: מי בעד ירים את ידו.

חיים כץ: בעד – רוב

חיים כץ: נמנעים – אין

חיים כץ: סעיף 4 להוציא סעיף (ב) אושר.

<ענת מימון: " תקנה 5.

<ענת מימון: הנגשת המידע הרפואי לבתי המרקחת.

<ענת מימון: (א) קופת חולים, או מוסד רפואי המעוניינים להציע שירות של מתן מרשם רוקח למטופליהם – (1) רשאים לאפשר נגישות של המידע המפורש בתקנה 6(א) לרוקחים בעלי הרשאה אישית.

<ענת מימון: (2) יאפשרו נגישות של המידע המפורט בתקנה 6(א) לרוקחים בעלי הרשאה אישית המשרתים את מטופליהם במסגרת - -

עדי קול: למה שיניתם מ"יאפשרו" ל"רשאים לאפשר"?

עדי קול: רשאים לאפשר לרוקח ספציפי ופה זה לגבי בתי המרקחת במסגרת ההסדר שממילא יש להם מול בתי המרקחת.

עדי קול: את (1)?

עדי קול: ב-5(א)(1) - -

<ענת מימון: כלומר, קופת החולים לא חייבת לאפשר את השירות הזה למבוטחים שלה.

<ענת מימון: אם היא רוצה, היא צריכה להתקשר לבתי המרקחת.

עדי קול: למה?

עדי קול: השאלה שלי היא למה?

<ענת מימון: כי אנחנו לא רוצים - -

<רוני גמזו: אנחנו מאפשרים שירות לשיקול דעת.

<רוני גמזו: באים ונותנים את האפשרות לקופת חולים שמבקשת לבצע את זה, שרוצה לבצע את זה, היא לא חייבת.

<ענת מימון: "5.

<ענת מימון: (א).

<ענת מימון: (2) יאפשרו נגישות של המידע המפורט בתקנה 6(א) לרוקחים בעלי הרשאה אישית המשרתים את מטופליהם במסגרת הסדר לניפוק תרופות למטופליהם ולא יתנו את ההתקשרות בכל תנאי שאינו ממין העניין; (א1) קופת חולים או מוסד רפואי יאפשרו גישה אך ורק למידע אודות מבוטחים שנתנו את הסכמתם לעיון במידע רפואי אודותם כאמור בתקנה 4.

<ענת מימון: (ב) העברת המידע הרפואי והיקפו כאמור בתקנת משנה (א), יוסדרו בהתקשרות בכתב בין קופת החולים או המוסד הרפואי ובין בית מרקחת שבו מועסק רוקח בעל הרשאה אישית, אשר יכלול גם ההסדרים הנוגעים לאבטחת המידע הרפואי לפי פרק ד', כנדרש בתקנה 21; עותק של ההתקשרות כאמור יועבר למנהל.

<ענת מימון: " פה מדובר על בתי חולים שהם חיצוניים לקופה או למוסד הרפואי ולא בתי חולים של הקופה עצמה.

<ענת מימון: "(ג) קופת חולים או מוסד רפואי המעוניינים להציע שירות כאמור בתקנת משנה (א) בבתי המרקחת שבבעלותם או באמצעות רוקחים בעלי הרשאה אישית המועסקים על ידם בקופת החולים או במוסד הרפואי, יסדירו את העברת המידע הרפואי והיקפו לרוקח בעל הרשאה אישית וכן יסדירו את היבטי אבטחת המידע הרפואי במסגרת נוהל פנימי אשר עותק ממנו יועבר למנהל, ולא יחולו עליהם הוראות פרק ד', ואולם הנוהל כאמור ייקבע בשים לב להוראות האמורות.

<ענת מימון: " פה אנחנו מדברים על הסדרים בתוך הקופות מול בתי המרקחת שלהם, ופה אנחנו פוטרים אותם מהסדרי אבטחת המידע שבפרק ד' אבל כמובן שהנוהל הפנימי צריך עדין לשקף את ההגנה על פרטיות וסודיות המטופל, והגנה על המידע שנחשף לבתי המרקחת.

חיים כץ: מי בעד סעיף 5 ירים את ידו.

חיים כץ: בעד – הרוב

חיים כץ: נמנעים – אין

חיים כץ: סעיף 5 אושר.

חיים כץ: נעבור לסעיף 6.

<יובל יעקבי: "עיון במידע רפואי 6.

<יובל יעקבי: (א) פרטי המידע הרפואי שלהלן של מטופל שנתן את הסכמתו לעיון במידע הרפואי כאמור בתקנה 4, ואשר הסכמתו בתוקף, יהיו נגישים לרוקח בעל הרשאה אישית, שהתקשר עם קופת חולים או מוסד רפואי כאמור בתקנה 5; (1) רשימת מרשמי רופא לתכשירים רפואיים שניתנו בתשעת החודשים שקדמו ליום מתן מרשם הרוקח למטופל במסגרת קופת חולים או על ידי רופא מטפל, מעודכנת לחודש האחרון, וכן רשימת התכשירים הרפואיים שנופקו בפועל למטופל בתשעת החודשים שקדמו ליום מתן המרשם על ידי קופת החולים או על ידי המוסד הרפואי או על ידי נותן שירותים מטעמו במסגרת הסדר עמם כאמור בחודש האחרון; - -

עדי קול: 9 חודשים זה בגלל היריון?

עדי קול: למה 9 חודשים?

עדי קול: רנדומאלי?

<נילי חיון דיקמן: בכלל, על רוקח - - לעד 9 חודשים מיום המרשם של הרופא.

<נילי חיון דיקמן: לכן, הוא לא צריך את התמונה הרחבה יותר.

<נילי חיון דיקמן: 9 החודשים האחרונים מספיקים.

<נילי חיון דיקמן: כדי להגן על הפרטיות, אנחנו רוצים לתת לו רק מה שהוא צריך ולא מעבר לכך.

<יובל יעקבי: "(2) לעניין מתן מרשם לטיפול המשכי - (א) שני מועדי הביקור האחרונים של המטופל אצל רופא מטפל; (ב) אבחנות והוראות הרופא המטפל לעניין מתן מרשמים לטיפול המשכי, ככל שניתנו; (ג) תוצאות בדיקות מעבדה כגון בדיקות דם, שתן, צואה ותרביות, של המטופל שנערכו בחצי השנה האחרונה, במסגרת קופת חולים או אצל רופא מטפל, הנחוצות לצורך מתן מרשמי המשך לפי הסכם ההתקשרות או הנוהל כאמור בתקנה 5.

<יובל יעקבי: (ב) רוקח בעל הרשאה אישית יעיין במידע רפואי באופן שלא יפגע בפרטיות מטופל ותוך שמירה והקפדה על הסודיות הרפואית לפי חוק זכויות החולה, ויעיין רק במידע הנחוץ לו לצורך הנפקת המרשם, ובסמוך לפני מתן המרשם.

<יובל יעקבי: "

<ענת מימון: זה התקנה שמתנה את המידע הרפואי שיהיה חשוף.

<ענת מימון: זה רק המידע לגבי מי שנתן הסכמה.

<ענת מימון: כלומר, מבוטחים שלא נתנו הסכמה, המידע חסום.

<ענת מימון: זה כולל מרשמי רופא ותכשירים שנופקו, מועדי ביקור אצל רופא, אבחנות והוראות של הרופא, תוצאות בדיקות מעבדה מסוימות, וכמובן שיש הוראה כללית לגבי הקפדה על סודיות ופרטיות המטופל.

<שלמה וינקר: לגבי סעיף (2), אני חשוב שהמידע שנדרש פה הוא מאד שטחי.

<שלמה וינקר: שני מועדי הביקור האחרונים יכולים להיות באותו בוקר.

<שלמה וינקר: אני חושב שזה לא רציני לקבל החלטה על סמך שני מועדי הביקור האחרונים.

<שלמה וינקר: אני חושב שאותו דבר גם האבחנות ובדיקות המעבדה.

<שלמה וינקר: ולכן, אני חושב שאם רוצים לתת סמכות רצינית פה, צריך לפתוח את כל התיק, לפחות שנה אחורה, ביקורים ובדיקות.

<שלמה וינקר: רוב הבדיקות לא מבוצעות בחצי השנה האחרונה.

<שלמה וינקר: זה לא רציני.

שולי מועלם-רפאלי: אז תראה, אנחנו יכולים לאשר את סעיף 6 להוציא את סעיף (2), ונשים אותו בצד של צריך עיון ושינויים אם יוחלט.

<ענת מימון: כלומר, המידע שייחשף במתן מרשם לטיפול המשכי, אנחנו משאירים את זה בצד.

שולי מועלם-רפאלי: את כל סעיף (2) אנחנו שמים בצד.

<ליאוניד אידלמן: אנחנו מבקשים להוציא את סעיף (1) ו-(2).

שולי מועלם-רפאלי: אז בעצם כל סעיף 6?

<ענת מימון: לא, יש לנו את 6(ב).

<שמואל חיים קלנג: אפשר לקבל גם נימוק או שכל אחד.

<שמואל חיים קלנג: ..

<שמואל חיים קלנג: אפשר לקבל נימוק מסודר?

שולי מועלם-רפאלי: יושב ראש הוועדה ביקש קודם, כיוון שהגעתי מאוחר עודכנתי על כך, שלא יהיו נימוקים בשלב הזה.

שולי מועלם-רפאלי: אנחנו קודם מצביעים על מה שיש הסכמה ומוציאים החוצה את מה שאין הסכמה.

שולי מועלם-רפאלי: אחר כך נחזור לאי ההסכמות.

<שמואל חיים קלנג: יושב ראש הוועדה גם ביקש שזה יהיה במשורה אז אם זה לא במשורה, כדאי שנשמע נימוקים קצת יותר רציניים.

שולי מועלם-רפאלי: אז ברשותך, כיוון שהתבקשתי להחליפו ל-5 דקות תמימות, אני אשאיר את זה להחלטתו.

שולי מועלם-רפאלי: אנחנו נצביע על 6(ב), וכשהוא יחזור אני אתייעץ אתו והוא יקבל החלטה.

שולי מועלם-רפאלי: בעד – הרוב

שולי מועלם-רפאלי: נמנעים – אין

<יובל יעקבי: "תיעוד מתן מרשם בתיק הרפואי ומתן הודעה לרופא 7.

<יובל יעקבי: (א) רוקח שנתן מרשם לטיפול המשכי יתעד את מתן המרשם, לפי טופס התיעוד האמור בתקנה 9, ויוודא קליטתו של טופס התיעוד בתיקו הרפואי של המטופל לפי הוראות קופת החולים או הרופא המטפל לגבי אופן העדכון של התיק הרפואי.

<יובל יעקבי: - -

<ענת מימון: זה צריך להיות המוסד הרפואי, נכון נילי?

<ענת מימון: הוראות קופת החולים או המוסד הרפואי כי שינינו כבר רופא מטפל.

<נילי חיון דיקמן: כן.

<יובל יעקבי: "(ב) רוקח שנתן מרשם לתרופת רוקח יתעד את מתן המרשם לפי טופס התיעוד האמור בתקנה 9 וימסור, סמוך לאחר מתן המרשם, הודעה על כך, בכתב, או באופן אלקטרוני לרופא המטפל, בהקדם האפשרי.

עדי קול: אפשר לשאול שאלה?

עדי קול: היום מטופל יכול ללכת לבית מרקחת ולבקש מהרוקח תדפיס של כל התרופות שהוא לוקח?

<נילי חיון דיקמן: לבית מרקחת רגיל לא יהיה את המידע הזה.

<רוני גמזו: לא, אין את המידע הזה בבית המרקחת מכיוון שזה כאילו רשומה רפואית שהיא - -

<מיכאל עופר: יש את המידע בבית המרקחת לגבי התרופות שאותו מטפול לקח בבית המרקחת הספציפי.

<מיכאל עופר: אם הוא אולך כל הזמן לאותו בית מרקחת, - -

עדי קול: אז יש.

עדי קול: אבל הוא יכול לבקש תדפיס?

<מיכאל עופר: כן, בהחלט.

<קריאה: הוא יכול היום לראות גם באינטרנט, בתיק האישי שלו.

<שמואל חיים קלנג: זה תלוי.

<שמואל חיים קלנג: בקופה שיש לה מרשם דיגיטאלי, הסניפים זה כמו בנק, אתה רואה הכל, זה עמדת צפייה.

<שמואל חיים קלנג: לכן, גם אם הוא לקח בבוקר בפתח- תקווה ובצהרים בירושלים, זה שקוף.

עדי קול: כשזה בתוך הקופות.

<שמואל חיים קלנג: לא, אני יכול לדבר על הקופה שלי.

עדי קול: בכללית אני יודעת שזה ככה.

<רוני גמזו: כן, אבל אני נתתי לך תשובה כללית מאד שזה לא מחויב, בית מרקחת לא מחזיק את הרשומות.

<ענת מימון: אז למעשה תקנה 7 אומרת שמרגע שניתן מרשם לטיפול המשכי, צריך לתעד אותו ויש טופס מסוים וגם זה יהיה בתיק הרפואי וגם בנוסף, תימסר הודעה על המרשם לרופא המטפל.

שולי מועלם-רפאלי: סעיף 7, אפשר להצביע עליו.

שולי מועלם-רפאלי: מי בעד?

שולי מועלם-רפאלי: בעד – 2

שולי מועלם-רפאלי: נמנעים – אין

שולי מועלם-רפאלי: מצוין.

שולי מועלם-רפאלי: תקנה 8.

<יובל יעקבי: "תוכן מרשם רוקח 8.

<יובל יעקבי: (א) מרשם רוקח יכלול פרטים אלה: (1) שם הרוקח נותן המרשם, מקום עבודתו, מען מקום העבודה ומספרי הטלפון של הרוקח; (2) מספר ההרשאה האישית של הרוקח ומספר רישיון הרוקח שלו; (3) תאריך מתן המרשם; (4) שם האדם שהמרשם מיועד לו ומספר תעודת הזהות שלו, מינו, וגילו אם הוא פחות מ- 18 שנים; (5) פירוט מלא של הרכב התכשיר או שמו המסחרי של התכשיר באותיות דפוס לטיניות כתובות או מודפסות; (6) הוראות שימוש בתכשיר ומינון; (7) חתימה וחותמת הרוקח, או חתימה אלקטרונית מאובטחת.

<יובל יעקבי: (ב) מרשם רוקח יישמר בפנקס המרשמים כמשמעו בסעיף 29(א) לפקודה על ידי הרוקח המנפק ויחולו עליו כל ההוראות הנוגעות למרשם רופא לפי הפקודה.

<יובל יעקבי: "

<ענת מימון: זה, למעשה, איך אמור להיראות המרשם ואיזה פרטים יכללו בו.

<ענת מימון: אני רק רוצה להבהיר שלמעשה רוקח יכול להנפיק מרשם, המטופל יכול לקבל אותו וללכת, תיאורטית, לרכוש את זה גם בבית מרקחת אחר.

<ענת מימון: כלומר, זה לא בהכרח אמור להיעשות בו זמנית ולכן יש את הטופס, הוא אמור להימסר ואז הוא אמור לרכוש את התרופה על סמך הטופס הזה של המרשם.

שולי מועלם-רפאלי: שאלות?

שולי מועלם-רפאלי: הצעות?

שולי מועלם-רפאלי: תקנה 8, אפשר להצביע.

שולי מועלם-רפאלי: מי בעד?

שולי מועלם-רפאלי: בעד – 2

שולי מועלם-רפאלי: נמנעים – אין

שולי מועלם-רפאלי: המשכנו, סעיף 9.

<יובל יעקבי: "טופס תיעוד.

<יובל יעקבי: 9.

<יובל יעקבי: (א) טופס תיעוד למתן מרשם רוקח יכלול את כל הפרטים הנדרשים בתקנה 8(א) וכן יצוין בו - (1) אם הוא מרשם לטיפול המשכי או מרשם לתרופת רוקח; (2) עיקר הממצאים העולים מעיון בתיק הרפואי ומתשאול המטופל לפי תקנות 2 ו-3, לרבות ההצדקה הרפואית שבשלה ניתן המרשם; (3) כי המטופל נתן הסכמתו לעיון במידע רפואי כנדרש בתקנה 4.

<יובל יעקבי: (ב) טופסי התיעוד יהיו ברורים; טופסי התיעוד של מרשם לטיפול המשכי יישמרו במערכת, ויעמדו לרשות הרוקח בעל ההרשאה האישית לתקופה של שלוש שנים; טופסי התיעוד של מרשם לתרופת רוקח יישמרו על ידי הרוקח באופן מאובטח ונפרד לתקופה של שלוש שנים; לטופס התיעוד יצורף כתב ההסכמה, ככל שהוא ניתן בבית המרקחת, לפי תקנה 4.

חיים כץ: (ג) הרוקח יעמיד את טופסי התיעוד וכתבי ההסכמה שניתנו בבית המרקחת לביקורת המנהל בכל עת וכן ימסור העתק מטופס התיעוד למטופל.

חיים כץ: "

<ענת מימון: בנוסף למרשם עצמו שאמור להיות שמור בפנקס המרשמים, יש גם טופס ספציפי שהרוקח מתעד בו את מתן המרשם, ושם יש את הפרטים באמת לגבי המרשם שניתן.

שולי מועלם-רפאלי: ב-9(א)(2) הייתי משנה את המילה "הצדקה" ל"התוויה".

חיים כץ: שמעתם?

חיים כץ: ב-9(א)(2) המילה "הצדקה" תהפוך ל"התוויה".

<ענת מימון: היו התנגדויות לזה ב-2 לגבי ההצדקה אז צריך לשנות את זה בהתאם כשנכריע בתקנה - -

עדי קול: אנחנו לא מסכימים על ההתוויה עכשיו כי הוא התנגד לזה בכלל.

חיים כץ: מי התנגד?

עדי קול: אידלמן.

עדי קול: בכלל על הצדקה רפואית כי הוא אומר: איך רוקח יכול לתת הצדקה רפואית והוא צודק.

חיים כץ: אידלמן, נשנה את המילה במקום "הצדקה" שיהיה "התוויה".

<שמואל חיים קלנג: התוויה זה דבר רשום במשרד הבריאות.

<שמואל חיים קלנג: זה דבר ברור ומוגדר.

<ליאוניד אידלמן: ההתוויות הרשומות על פי משרד הבריאות זה בסדר גמור.

<ליאוניד אידלמן: השאלה אם אלה התוויות שמתאימות לאותו מטופל ספציפית?

<רוני גמזו: כן, ברור.

חיים כץ: התוויה.

חיים כץ: אנחנו מצביעים על 9.

חיים כץ: מי בעד 9 ירים את ידו.

חיים כץ: בעד – 3

חיים כץ: נמנעים – אין

חיים כץ: תודה רבה.

חיים כץ: סעיף 9 אושר.

חיים כץ: אנחנו עוברים לפרק ג.

<יובל יעקבי: "פרק ג: מתן הרשאה אישית לרוקח ודרישות הכשרה והשתלמות.

<יובל יעקבי: הרשאה אישית לרוקח 10.

<יובל יעקבי: (א) הרשאה האישית תינתן לרוקח מורשה בעל ניסיון ברוקחות של חמש שנים אשר עבר הכשרה כאמור בתקנה 11; תוקפה של הרשאה אישית יהיה למשך חמש שנים.

<יובל יעקבי: (ב) המנהל רשאי לחדש תוקפה של הרשאה אישית לתקופות נוספות שלא יעלו על חמש שנים כל אחת לאחר שמבקש החידוש עבר השתלמות שהכיר בה המנהל כאמור בתקנה 11 והציג על כך אישורים למנהל.

<יובל יעקבי: (ג) בהרשאה אישית יפורטו שם הרוקח, מספר רישיון רוקח, תאריך נתינתה ותקופת תוקפה ותאריך נתינתה לראשונה, וכן פרטים נוספים ככל שיראה המנהל לנכון.

<יובל יעקבי: (ד) בקשה למתן הרשאה אישית תוגש למנהל ויצורפו לה נספחים מסמכים אלה: (1) העתק רישיון רוקח; (2) אישורים על עמידה בדרישות ההכשרה כאמור בתקנה 11; (3) אישורים על העסקה כרוקח המוכיחים ניסיון של חמש שנים לפחות.

<יובל יעקבי: (ה) בקשה לחידוש הרשאה אישית תוגש למנהל בצירוף ההרשאה שפקע תוקפה, ואישור על השתלמות, ומסמכים כאמור כמפורט בתקנה 11(ד).

<יובל יעקבי: (ו) המנהל יפרסם באתר האינטרנט של משרד הבריאות רשימה של רוקחים בעלי הרשאה אישית אשר תעודכן מזמן לזמן ובה יצוין שמו של הרוקח, מספר רישיונו, מועד מתן ההרשאה האישית ותקופת תוקפה.

<יובל יעקבי: (ז) (א) המנהל רשאי לבטל הרשאה אישית שנתן לרוקח בהיוודע לו כי הרוקח - (1) פועל באופן המזיק או העלול להזיק לבריאות הציבור או בניגוד לתקנות אלה; (2) התנהג בדרך שאינה הולמת את מקצוע הרוקחות; (3) גילה חוסר אחריות או רשלנות חמורה במילוי תפקידו; (4) עבר על הוראות פקודת הרוקחות ותקנותיה או נוהלי והנחיות משרד הבריאות; (5) הורשע בעבירה פלילית או בעבירת משמעת שבשל מהותה, חומרתה ונסיבותיה אינו מתאים, לדעת המנהל, לתת מרשמים; (6) הורשע בעבירה על חוק הגנת הפרטיות.

<יובל יעקבי: (ב) ביטול לפי סעיף קטן (א) יהיה לתקופה שיקבע המנהל ושלא תעלה על חמש שנים.

<יובל יעקבי: (ח) המנהל לא יבטל הרשאה אישית כאמור בתקנת משנה (ז) אלא לאחר שנתן לרוקח הזדמנות להשמיע את טענותיו לפניו; ואולם אם ראה המנהל כי השהיית הביטול עלולה לסכן את בריאות הציבור, רשאי הוא לתת הוראת ביטול לאלתר, ובלבד שייתן לרוקח להשמיע את טענותיו בהזדמנות הראשונה לאחר מכן.

<יובל יעקבי: (ט) בוטלה הרשאה אישית של רוקח - יודיע על כך המנהל מידית לכל קופות החולים ולבית המרקחת שבו היה מועסק באחרונה, לפי הידוע; המנהל יעדכן לפי זה את רשימת הרוקחים בעלי הרשאה אישית האמורה בתקנת משנה (ו).

<ענת מימון: אני רק אסביר שכעיקרון, יש תנאי סף של 5 שנים של ניסיון, אחר כך יש הכשרה שצריך לעבור בפעם הראשונה וזה לתקופה של 5 שנים, והחידוש מותנה בהשתלמות שצריך לעבור כדי לחדש.

<ענת מימון: יש פה אפשרות גם לבטל את זה.

<ענת מימון: הביטול יהיה לתקופה מסוימת.

<ענת מימון: כלומר, אחרי שהביטול יפקע, אפשר יהיה לבקש שוב את הרישיון ושוב לשיקול דעת המנהל אם לתת את זה או לא.

חיים כץ: 100%.

<קריאה: סעיף (ז)(5) רק לשנות מילה כי המילה לא נכונה: כתוב: "לדעת המנהל לתת מרשמים".

<קריאה: לתת הוא יכול, לרשום הוא לא יכול.

<רוני גמזו: במקום "לתת" "לנפק".

<קריאה: לרשום.

חיים כץ: ומי בעד סעיף 10 ירים את ידו.

חיים כץ: בעד – הרוב

חיים כץ: נמנעים – אין

חיים כץ: תודה רבה, גם סעיף 10 אושר.

<יובל יעקבי: "דרישות הכשרה והשתלמות 11.

<יובל יעקבי: (א) ההכשרה לרוקח המבקש לקבל הרשאה אישית תתקיים בבית ספר לרוקחות או לרפואה של מוסד מוכר בישראל, כמשמעותו בחוק המועצה להשכלה גבוהה, התשי"ח – 1958 .

<יובל יעקבי: (ב) ההכשרה תהיה בהיקף שלא יפחת מ-60 שעות, והיא תתבצע לפי תכנית לימודים שאישר המנהל, בנושאים אלה: (1) נהלי רישום ותיעוד; (2) אינטראקציה בין תרופות; (3) בדיקות מעבדה; (4) פרמקולוגיה קלינית; (5) טיפול תרופתי בקבוצות אוכלוסייה מיוחדות ובילדים.

<יובל יעקבי: - -

עדי קול: ההכשרה הזאת תהיה חלק מהלימודים?

<רוני גמזו: לא, לא.

<רוני גמזו: היא תהיה הרשאה אישית, זה לא חלק מהרוקחות.

עדי קול: ויהיו כאלה שלא יוכלו לקבל אותה?

<רוני גמזו: לא.

<רוני גמזו: אין תנאי קבלה.

עדי קול: זה לא מצטיינים בלימודים וכולי.

<רוני גמזו: לא, אין תנאי קבלה אחרת זה פגיעה בחופש העיסוק.

חיים כץ: כל הרוקחים מצטיינים אחרת הם לא יכולים להיות רוקחים.

<יובל יעקבי: "(ג) כחלק מן ההכשרה יערוך נותן ההכשרה בחינה על החומר הנלמד במסגרת תכנית הלימודים המאושרת; ציון "עובר" בבחינה זו לא יפחת מ-65; עותק מבחינה כאמור יועבר למנהל בטרם עריכתה; במקרים שימצא לנכון רשאי המנהל להורות על עריכת שינויים בבחינה.

<יובל יעקבי: (ד) המנהל יכיר בתוכניות השתלמות לרוקחים בעלי הרשאה אישית בנושאים הרלוונטיים מן המפורטים בתקנת משנה (ב), אשר יציגו לו בצירוף רשימת מרצים מתחום ההוראה האקדמית או מתחום הטיפול הקליני בבתי חולים בישראל, ולאחר ששוכנע כי ההשתלמות היא ברמה אקדמית מתאימה.

<יובל יעקבי: "

חיים כץ: מי בעד סעיף 11?

<ליאוניד אידלמן: רגע, סעיף 11(ב) צריך להוציא בבקשה.

חיים כץ: למה?

עדי קול: אתה רוצה שהם לא יוכשרו?

<ליאוניד אידלמן: אני רוצה שהם יוכשרו לפחות כמו האחיות כי הדרישה לאחיות.

<ליאוניד אידלמן: .. פה זה 60 שעות.

חיים כץ: טוב, אתה מתנגד ל(ב).

חיים כץ: מצומן.

חיים כץ: אנחנו מצביעים על סעיף 11 להוציא סעיף (ב).

חיים כץ: מי בעד?

חיים כץ: בעד – 3

חיים כץ: נמנעים – אין

חיים כץ: תודה רבה.

חיים כץ: כמה שנים לומד רוקח?

<קריאה: 4.5 ועוד סטאז'.

<קריאה: כמה דקות אחות?

<ליאוניד אידלמן: מאחות דרשו שנה לצורך - -

<קריאה: כי אחות לא לומדת פרמקולוגיה ולא לומדת תרופות.

<ליאוניד אידלמן: מרופא דורשים 7 שנים.

חיים כץ: אידלמן, אתה צודק.

חיים כץ: לא הצבענו.

חיים כץ: נעבור לפרק ד.

<יובל יעקבי: "פרק ד: פרטיות, אבטחת מידע וחתימה אלקטרונית מאובטחת.

<יובל יעקבי: אחריות מוסד רפואי בבעלות קופת חולים 12.

<יובל יעקבי: (א) האחריות לביצועה של פעולה הנדרשת לפי תקנות אלה ממוסד רפואי בבעלות קופת חולים, תחול על קופת החולים.

<יובל יעקבי: "

<ענת מימון: יש סעיף כללי שאומר שהאחריות היא על קופת החולים כשמדובר על המוסדות שלה.

חיים כץ: מי בעד סעיף 12 ירים את ידו.

חיים כץ: בעד – הרוב

חיים כץ: נמנעים – אין

חיים כץ: סעיף 12 אושר.

<יובל יעקבי: "מינוי ממונה על אבטחת מידע ופרטיות 13.

<יובל יעקבי: (א) קופת חולים או מוסד רפואי בעל מידע בהיקף נרחב, ימנו אדם בעל הכשרה מתאימה שיהיה ממונה על אבטחת מידע בשימוש במערכת, לרבות הכנת נהלי עבודה שמטרתם קיום תקנות אלה, חוק הגנת הפרטיות וכן הסדרת אופן החיבור, הגישה והזדהות של רוקחים בעלי הרשאה למערכות המידע של הקופה או המוסד הרפואי כאמור לפי העניין (להלן – ממונה אבטחת מידע); ממונה אבטחת מידע יוודא כי הפעלת המערכת תותנה בקיום סקר סיכונים ומבחני חדירות שיבוצעו על ידי מומחה בעל הכשרה מתאימה.

<יובל יעקבי: (ב) ממונה אבטחת מידע יהיה אחראי להדריך רוקחים בעלי הרשאה אישית עימם התקשר כאמור בתקנה 5 בדבר נוהלי אבטחת המידע של הקופה או של המוסד הרפואי בעל מידע בהיקף נרחב וכן לעדכנם באופן שוטף בדבר חידושים וסיכונים חדשים.

<יובל יעקבי: (ג) בית מרקחת שלו יותר מעשרה רוקחים בעלי הרשאה אישית חייב במינוי אדם בעל הכשרה מתאימה שיהיה ממונה על הפרטיות ואבטחת המידע בבית המרקחת לעניין שימוש במערכת (להלן – ממונה על הפרטיות בבית המרקחת).

<יובל יעקבי: "

חיים כץ: תמשיך ל-14.

<ענת מימון: אני אומרת שפה יש שני דברים שונים.

<ענת מימון: הממונה על אבטחת מידע זה רק במוסדות רפואיים גדולים של מעל 1000 מטופלים, והוא אחראי על כל הנושא של הסדרת אבטחת המידע.

<ענת מימון: ב(ג) מדובר על בתי המרקחת עצמם, שצריכים למנות ממונה פרטיות וזה במידה שיש להם יותר מ-10 רוקחים בעלי הרשאה אישית.

חיים כץ: נעבור ל-14.

שולי מועלם-רפאלי: יש בתי מרקחת עם יותר מ-10 רוקחים?

<קריאה: לא, בעלי הרשאה אישית.

<רוני גמזו: כן.

חיים כץ: נעבור ל-14.

<יובל יעקבי: "אבטחה פיזית וסביבתית.

<יובל יעקבי: 14.

<יובל יעקבי: רוקח אחראי בבית מרקחת יוודא כי מערכת המחשב המאפשרת לרוקח בעל הרשאה אישית גישה למערכת (להלן – מחשב הרוקח) תוצב במקום שאינו מאפשר גישה לציבור.

חיים כץ: תעבור ל-15.

<יובל יעקבי: "ניהול מאובטח של המערכת ומחשב הרוקח 15.

<יובל יעקבי: (א) קופת חולים או מוסד רפואי יקפיד על ניהול ותפעול תקין של המערכת ומחשב הרוקח המשמשים לביצוע פעולות לפי תקנות אלה ולהגנה עליהם, בהתאם למקובל בהפעלת מערכות כאלה ובכלל זה ביצוע עדכונים שוטפים של המערכות והתוכנות וכן התקנת מערכות בקרה לצרכי ניטור המערכת (להלן – מערכת בקרה).

<יובל יעקבי: (ב) קופת חולים או מוסד רפואי יוודאו כי במחשב הרוקח לא יישמר מידע המועבר במסגרת החיבור אל המערכת מעבר לשמירה ארעית שנועדה להצגת המידע, בזמן חיבורו למערכת; מחשב הרוקח שיוגדר כך שבכל מקרה של ניתוק החיבור אל מערכות המאגר, ובכלל זה כתוצאה מסיום ההתקשרות, ניתוקה, או החלפת המשתמש, לא יהיה כל מידע שיישמר בו.

<יובל יעקבי: "

חיים כץ: אנחנו מצביעים על סעיפים 13-15, ומי בעד ירים את ידו?

חיים כץ: בעד – 2

חיים כץ: נמנעים – אין

חיים כץ: סעיפים 13-15 אושרו.

חיים כץ: נעבור לסעיף 16, אבטחת תקשורת.

<יובל יעקבי: "אבטחת תקשורת 16.

<יובל יעקבי: (א) הרוקח האחראי בבית המרקחת יוודא כי מחשב הרוקח יקושר אך ורק לרשתות התקשורת של קופת חולים או המוסד הרפואי בהתאם לאמור בתקנת משנה (ב) ולא יחובר לרשת ציבורית.

<יובל יעקבי: (ב) קופת החולים או המוסד הרפואי יוודאו כי חיבור מחשב הרוקח למערכת ייעשה באמצעות חיבור תקשורת שמתקיימים בו כל אלה: (1) הוא מבוסס על חיבור תקשורת ישיר או חיבור תקשורת מאובטח ומזוהה באופן דו צדדי שאישר הרשם; (2) חיבור מחשב הרוקח למערכת יתבצע רק לאחר זיהוי של רוקח בעל הרשאת השימוש באמצעות אמצעי פיזי הנתון לשליטתו הבלעדית; לעניין זה יראו אמצעי חתימה כהגדרתו בחוק חתימה אלקטרונית כאמצעי כאמור.

<יובל יעקבי: (ג) קופת החולים או המוסד הרפואי יוודאו כי העברת מידע במערכת תיעשה תוך שימוש באמצעי הצפנה מקובלים.

<יובל יעקבי: "

<שמואל חיים קלנג: שאלה: הכוונה פה לא למחשב של הרוקח עם ההרשאה?

<שמואל חיים קלנג: מה הקשר בין הרוקח עם ההרשאה לרוקח האחראי?

<שמואל חיים קלנג: זה שני טיפוסים שונים.

<שמואל חיים קלנג: מה היתה הכוונה?

<שמואל חיים קלנג: יש פה בלבול של מושגים.

<שמואל חיים קלנג: האם לא דנים פה רק על ברוקח עם ההרשאה?

<נילי חיון דיקמן: אנחנו כאן רוצים להפנות את החובות, לדאוג לשמירת הפרטיות והוראות האבטחה לרוקח האחראי בבית המרקחת, שהוא המנהל המקצועי של בית המרקחת.

<נילי חיון דיקמן: הוא אחראי על התשתיות.

חיים כץ: שהוא יהיה האחראי על הרוקח עם ההרשאה.

<אייל שוורצברג: הוא לא פועל לבד, הוא פועל תחת אותו רוקח אחראי בבית המרקחת.

<שמואל חיים קלנג: ממש לא.

<שמואל חיים קלנג: אני מציע לכם לרדת מזה, זה לא יעבוד ככה.

<שמואל חיים קלנג: אין לזה שום משמעות תפעולית, בתפעול זה לא עובד ככה.

<ענת מימון: החיבורים של המחשב נעשים באמצעות בית המרקחת עצמו.

<ענת מימון: הרוקח עצמו לא מחבר את המחשב באופן עצמאי, לכן האחריות היא על בית המרקחת והרוקח האחראי.

<שמואל חיים קלנג: לא, התשובה היא לא.

<רוני גמזו: הרוקח האחראי הוא בעצם הרוקח המנהל את התחום הזה בתוך בית המרקחת.

<רוני גמזו: אנחנו פשוט רוצים Accountability לאדם אחד, שהוא בתוך המסגרת - -

חיים כץ: הוא בא ואומר: תשמע, אתה יושב פה ורושם תקנות.

חיים כץ: בחיים האחראי זה הרוקח עם ההרשאה, לא במשרד הבריאות, בבית המרקחת הוא האחראי, ואם אתם רוצים ללכת למישהו אחר שהוא אחראי, אני לא רוצה להגיד לכם איזה כיסוי זה.

<רוני גמזו: כבוד היושב ראש, הסעיף הזה, סעיף 16, בא ואומר שהמחשבים יחוברו לרשתות כאלה ואחרות.

<רוני גמזו: אנחנו, כאן, בעצם לוקחים אינסטנציה אחת מתוך בית המרקחת ומטילים עליה אחריות.

<רוני גמזו: אומרים לה: תדאגי שהמחשבים של הרוקחים השונים יחוברו בהתאם לתקנות.

<רוני גמזו: זה הכל.

חיים כץ: איפה זה כתוב?

<קריאות: זה לא כתוב.

<רוני גמזו: כתוב: הרוקח האחראי בבית המרקחת הוא זה שיוודא.

<שמואל חיים קלנג: אני רוצה להבין, אני מדבר על אותו סעיף 16(א) ו-(ב): בסופו של דבר, אם רוקח במחלקה פנימית בבית החולים "מאיר" יקבל הרשאה, במחלקה הפנימית הוא כפוף למנהל המחלקה.

<שמואל חיים קלנג: הרוקח בבית המרקחת לא כפוף אליו, אין לזה משמעות.

<רוני גמזו: שמוליק, אני רוצה להסביר.

<רוני גמזו: תקרא היטב את סעיף 16(א), כתוב: "הרוקח אחראי בבית המרקחת" ולא מדובר על רוקח שנמצא כרגע במחלקה קלינית.

<רוני גמזו: זה מחובר אך ורק לסיטואציה של בית מרקחת.

חיים כץ: טוב.

<ענת מימון: אני רק אגיד שבאמת ההוראות האלה לא חלות על בתי מרקחת שנמצאים בבעלות הקופות עצמן.

<ענת מימון: שם אמרנו שיש נוהל פנימי שהם יסדירו דרכו ולכן, מדובר פה רק על התקשרויות חיצוניות עם בתי מרקחת חיצוניים, שהקופות והמוסדות עושים.

חיים כץ: טוב.

<יובל יעקבי: לא קראנו את סעיף (ז) שזה (ד): "האחריות לביצוע תקנה זאת תחול גם על הרוקח האחראי של בית המרקחת, ובבית מרקחת שבו מעל עשרה רוקחים בעלי הרשאה אישית תחול גם על הממונה על הפרטיות בבית המרקחת.

<יובל יעקבי: "

חיים כץ: ומי בעד סעיף 16 ירים את ידו?

חיים כץ: בעד – 2

חיים כץ: נמנעים – אין

חיים כץ: סעיף 16 אושר.

חיים כץ: אנחנו עוברים לסעיף 17.

<יובל יעקבי: "ניהול הרשאות שימוש לרוקחים בעלי הרשאה אישית 17.

<יובל יעקבי: (א) קופת חולים או מוסד רפואי יאפשרו שימוש במידע שבמערכת לפי תקנה 6(א) רק לרוקח בעל הרשאה אישית לפי תקנה 10, הזקוק להרשאת שימוש לשם ביצוע תפקידו, ורק במידה הנדרשת לשם ביצוע התפקיד.

<יובל יעקבי: (ב) קופת חולים או מוסד רפואי ינהלו רישום מעודכן של הרשאות - -

חיים כץ: (ג) הופך ל-(ב).

חיים כץ: הכל הופך בהתאמה.

<יובל יעקבי: "השימוש שניתנו על ידם לרוקחים בעלי הרשאה אישית (להלן – רשימת ההרשאות התקפות).

<יובל יעקבי: (ג) קופת חולים או מוסד רפואי שקיבלו הודעה על ביטול הרשאה אישית למתן מרשם של רוקח, מאת המנהל או מאת הרוקח, או שקיבלו הודעה על סיום תפקידו של רוקח בעל הרשאה אישית, יבטלו מיידית את הרשאת השימוש במידע שניתנה לו.

<יובל יעקבי: (ד) אחת לרבעון, יוודא ממונה אבטחת מידע כי כל הרוקחים בעלי הרשאה אישית שניתנה להם הרשאת שימוש במערכת על ידי קופת חולים או המוסד הרפואי מופיעים ברשימת הרוקחים בעלי הרשאה אישית המופיעה באתר האינטרנט של משרד הבריאות כמפורט בתקנה 10(ו); הרשאת שימוש לרוקחים בעלי הרשאה אישית שאינם מופיעים ברשימה זאת, תושהה עד בירור ההרשאה מול הרוקח בעל ההרשאה האישית והמנהל.

<יובל יעקבי: "

<ענת מימון: פה, למעשה, אנחנו אומרים: לא מספיק שיש לך הרשאה אישית, אתה צריך גם לקבל הרשאת שימוש ספציפית מקופת החולים או מהמוסד הרפואי שמעביר לך את המידע, וצריך לבדוק, באמת, שכל עוד יש לך את הרשאת השימוש, באמת יש לך הרשאה אישית תקפה, וזה האחריות של קופות החולים והמוסדות הרפואיים.

חיים כץ: ומי בעד סעיף 17 ירים את ידו?

חיים כץ: בעד – 3

חיים כץ: נמנעים – אין

חיים כץ: סעיף 17 אושר.

<ענת מימון: "תקנה 18.

<ענת מימון: זיהוי ואימות המשתמש.

<ענת מימון: (א) קופת חולים, מוסד רפואי ורוקח בעל הרשאה אישית יפעילו אמצעים לווידוא כי הגישה למערכת נעשית רק בידי בעל הרשאת שימוש תקפה ובהתבסס על התקן פיזי אישי הניתן לשליטתו הבלעדית של המשתמש בלבד או על נתוני זיהוי ביומטריים כהגדרתם בחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע, תש"ע-2009.

<ענת מימון: (ב) רוקח בעל הרשאה אישית יודיע על כל שינוי במעמדו כרוקח בעל הרשאת שימוש לקופת חולים ולמוסד רפואי מהם קיבל הרשאת שימוש כאמור בתקנה 17.

<ענת מימון: (ג) רוקח בעל הרשאה אישית יוודא כי האמצעי הפיזי המאפשר התחברות למערכת יישמר בנפרד ממערכת המחשב.

<ענת מימון: "

חיים כץ: מי בעד סעיף 18 ירים את ידו.

חיים כץ: בעד – 3

חיים כץ: נמנעים – אין

חיים כץ: סם סעיף 18 אושר.

<ענת מימון: "תקנה 19.

<ענת מימון: אופן הגישה למידע אודות מטופל.

<ענת מימון: גישה למידע אודות מטופל במערכת תיעשה רק בידי רוקח בעל הרשאת שימוש ולאחר שהרוקח כאמור ווידא שיתקיימו כל אלה: (1) המטופל ביקש לקבל מרשם רוקח; (2) המטופל נתן הסכמתו לעיון במידע כאמור בתקנה 4; (3) המטופל זוהה על ידי המערכת באחת הדרכים שלהלן: (א) באמצעות מידע המצוי על גבי פס מגנטי או שבב בכרטיס החבר של קופת החולים; (ב) באמצעות קוד אישי שנתנה לו קופת החולים או המוסד הרפואי; (ג) בהתבסס על מנגנון אחר שאישר המנהל לאחר התייעצות עם הרשם.

<ענת מימון: (4) המטופל זוהה על ידי הרוקח באמצעות תעודה מזהה.

<ענת מימון: "

חיים כץ: תעברי ל-20.

<ענת מימון: "תקנה 20.

<ענת מימון: תיעוד שימוש.

<ענת מימון: (א) קופת חולים או מוסד רפואי יבטיחו כי המערכת תכלול מנגנון תיעוד אוטומטי שיתעד כל ניסיון שימוש במערכת (בתקנה זו – מנגנון תיעוד), ובכלל זה את כל הנתונים האלה: זהות המשתמש, התאריך והשעה של ניסיון השימוש, האם השימוש אושר או נדחה; אם השימוש אושר, יישמרו הנתונים המאפשרים את זיהוי המטופל אודותיו נתבקש המידע ושדות המידע שהתבקש; (ב) מנגנון תיעוד כאמור לא יאפשר, ככל הניתן, ביטול או שינוי של הפעלתו; מערכות הבקרה יאתרו שינויים או ביטולים בהפעלתו ויפיצו התראות לממונה אבטחת מידע.

<ענת מימון: נתוני הרישום של מנגנון התיעוד יישמרו למשך 12 חודשים לפחות.

<ענת מימון: (ג) ממונה אבטחת מידע יבחן אחת לשבוע את נתוני התיעוד, או יתקין מערכת אוטומטית מקובלת לניטור התראות על אירועים חריגים, ויערוך דו"ח של הבעיות שהתגלו וצעדים שננקטו בעקבותיהן.

<ענת מימון: (ד) קופת חולים או מוסד רפואי יידעו רוקחים בעלי הרשאה אישית בדבר קיומו של מנגנון תיעוד.

<ענת מימון: "

חיים כץ: אנחנו נצביע על 19 ו-20.

חיים כץ: מי בעד ירים את ידו?

חיים כץ: בעד – 3

חיים כץ: נמנעים – אין

חיים כץ: אושר.

חיים כץ: נעבור ל-21.

<ענת מימון: "הסכם התקשרות עם בית מרקחת.

<ענת מימון: קופת חולים או מוסד רפואי המתקשר עם בית מרקחת כאמור בתקנה 5(ב), לצורך העברת מידע אודות מטופלים באמצעות המערכת, יבטיח קיומן של הוראות פרק זה בהסכם ההתקשרות וכן יכלול בהסכם ההתקשרות אמצעי בקרה ופיקוח כדי לוודא עמידתו של בית המרקחת בהוראות ההסכם ובהוראות תקנות אלו.

<ענת מימון: "

חיים כץ: מי בעד סעיף 21 ירים את ידו.

חיים כץ: בעד – 3

חיים כץ: נמנעים – אין

חיים כץ: סעיף 21 אושר.

חיים כץ: נעבור ל-22.

<ענת מימון: "הסכם התקשרות עם רוקח בעל הרשאה אישית.

<ענת מימון: 22. (א) קופת חולים או מוסד רפואי, המתקשר עם בית מרקחת כאמור בתקנה 5(ב), לצורך העברת מידע אודות מטופלים באמצעות המערכת, יקבעו במפורש בהסכם עם רוקח בעל הרשאה אישית (בתקנה זו – ההסכם) את כל אלה, והכל בכפוף להוראות תקנות אלו: (1) סוג הפעולות שבעל הרשאת גישה שימוש רשאי לבצע במערכת, ואופן ביצוען; (2) החובות בתחום אבטחת המידע החלות על בעלי הרשאות שימוש, לפי תקנות אלה, וכן הנחיות נוספות לעניין אמצעי אבטחת מידע שקבעה קופת החולים או המוסד הרפואי, אם קבעה; (3) חובתו של רוקח בעל הרשאה אישית להודיע לקופת חולים, למוסד הרפואי או לרופא המטפל, במקרה של פריצה או שימוש לא מורשה במערכת; (4) חובתו של בעל הרשאה אישית לשמור על האמצעי הפיזי בצורה מאובטחת ובנפרד מהסיסמה האישית שהוקנתה לו.

<ענת מימון: (ב) קופת חולים, או מוסד רפואי יכללו בהסכם ההתקשרות אמצעי בקרה ופיקוח כדי לוודא את עמידתו של רוקח בעל הרשאה אישית בהוראות ההסכם ובהוראות תקנות אלה.

<ענת מימון: "

חיים כץ: ומי בעד סעיף 22 ירים את ידו.

חיים כץ: בעד – 3

חיים כץ: נמנעים – אין

חיים כץ: וגם סעיף 22 אושר.

<ענת מימון: "תקנה 23.

<ענת מימון: מיפוי וביצוע סקר סיכונים.

<ענת מימון: (א) ממונה אבטחת מידע יוודא ביצוע של סקר סיכונים ומבחני חדירות תקופתיים על המערכת אחת ל 18 חודשים לפחות, בשיטות מקובלות, על ידי גורם חיצוני בלתי תלוי; (ב) ממונה אבטחת מידע יפעל לתיקון הליקויים שימצאו בסקר בתוך פרק זמן סביר, על פי חומרת ליקויי האבטחה, מרגע היוודע דבר הליקוי.

<ענת מימון: "

חיים כץ: תעברי הלאה.

<ענת מימון: "24.

<ענת מימון: תיעוד של אירועי אבטחה.

<ענת מימון: (א) קופת חולים, או מוסד רפואי יוודאו תיעוד אירועים המעלים חשש לפגיעה בשלמות המידע או לשימוש בו בלא הרשאה (להלן - אירועי אבטחה); (ב) רוקח בעל הרשאה אישית ורוקח אחראי, ידווחו באופן מיידי לממונה אבטחת מידע של קופת חולים, המוסד הרפואי", פה זה צריך להיות הרופא המטפל "על כל חשש לפגיעה בשלמות המידע או לשימוש בו בלא הרשאה.

<ענת מימון: " בעצם זה צריך להיות גם הרופא המטפל כי ממונה אבטחת מידע יש רק בקופות חולים או במוסדות רפואיים.

חיים כץ: תעברי ל-25.

<ענת מימון: "25.

<ענת מימון: חתימה אלקטרונית מאובטחת.

<ענת מימון: לעניין חתימה אלקטרונית מאובטחת על מרשם רוקח או טופס תיעוד שהוא מסר אלקטרוני, כאמור בתקנות 8(א)(7) ו-9(א) יתקיימו שני אלה: (1) החתימה האלקטרונית המאובטחת הונפקה לרוקח על ידי קופת חולים או מוסד רפואי, לשימוש לצורך חתימתו על מרשמים שהם מסרים אלקטרוניים שהונפקו במהלך ובמסגרת עבודתו בקופת החולים או במוסד הרפואי בלבד; (2) קופת החולים או המוסד הרפואי שהנפיקו את החתימה האלקטרונית המאובטחת מנהלים רישום וקבעו נהלים לאבטחת אמצעי החתימה ומערכות החומרה והתוכנה, ועל נהלים אלו יחולו הוראות תקנה 2א לתקנות הרופאים (מתן מרשם), התשמ"א - 1981 , בשינויים המחוייבים.

<ענת מימון: "

חיים כץ: ומי בעד סעיפים 23-25?

חיים כץ: בעד – 3

חיים כץ: נמנעים – אין

חיים כץ: סעיפים 23-25 אושרו.

חיים כץ: נעבור לפרק ה' – שונות.

<ענת מימון: "פרק ה': שונות.

<ענת מימון: תקנה 26.

<ענת מימון: דף הסבר.

<ענת מימון: (א) רוקח בעל הרשאה אישית ימסור לידי המטופל דף הסבר בדבר מרשם רוקח, בשפות עברית, ערבית, אנגלית, רוסית ואמהרית, שאישר המנהל.

<ענת מימון: (ב) דף ההסבר יכלול את הפרטים שלהלן: (1) הסבר על ההרשאה האישית שניתנת לרוקחים לתת מרשמים, לפי הפקודה; (2) כתובת אתר אינטרנט שבו מתפרסמת רשימת הרוקחים בעלי הרשאה אישית; (3) הסבר על העיון במידע הרפואי על ידי רוקח ושמירת הסודיות הרפואית על ידו, לרבות נגישותו של המידע הרפואי למשך כל השנה הקלנדרית שלגביה נחתם כתב ההסכמה, ולכל בתי המרקחת שיש להם הסדר לפי תקנה 5; - -

עדי קול: פה רשמנו הערה לגבי הסעיף הזה עם השנה הקלנדרית, אז אם - -

<ענת מימון: נכון, נצטרך להתאים את זה.

<ענת מימון: "(3א) הסבר על זכותו של המטופל לחזור בו בכל עת מהסכמתו לעיון במידע הרפואי אודותיו.

<ענת מימון: (4) הסבר על זכותו של המטופל לפנות להתייעצות עם רופא בכל עת.

<ענת מימון: (5) הסבר על זכותו של המטופל לפי סעיף 27(ב)(2) לפקודת הרוקחים.

<ענת מימון: " שזה החלופות הגנריות שיש לתרופות.

חיים כץ: ומי בעד סעיף 26 ירים את ידו.

<ענת מימון: וכמו שאמרנו, מציעים אותו בהתאמה.

<ענת מימון: בעד – 3

<ענת מימון: נמנעים – אין

חיים כץ: סעיף 26 אושר.

<ענת מימון: "27.

<ענת מימון: פיקוח ובקרה.

<ענת מימון: לשם פיקוח על ביצוע הוראות תקנות אלה רשאי המנהל - (1) לדרוש מאת רוקח בעל הרשאה אישית, לפי הוראות נוהל שיפרסם, דיווח בדבר מתן מרשמי המשך לפי סוגי תכשירים, לפי הרופאים המטפלים או לפי סיווג אחר; (2) לדרוש מרוקח בעל הרשאה אישית למסור לו מידע ומסמכים הנוגעים למתן מרשמים על ידו; (3) לעיין בכל עת במרשמי הרוקח כאמור בתקנה 8, ובטפסי התיעוד כאמור בתקנה 9, וכן לצלמם או להעתיקם; (4) לעיין במסמכי ההתקשרות בין קופת החולים או מוסד רפואי ובין הרוקח בעל ההרשאה האישית בבית המרקחת לעניין אופן העברת המידע הרפואי כאמור בתקנה 21 ו-22 ולתת הוראות לגביהם; (5) לתת, לאחר התייעצות עם הרשם, הוראות או הנחיות לגבי אבטחת מידע וליישום תקנות אלה, לרבות פירוט של אמצעי האבטחה שיש לנקוט במצבים ובמקרים שונים, תקנים ושיטות אבטחה מקובלים שיש להשתמש בהם.

<ענת מימון: (6) לדרוש מנותן הכשרה לקבלת הרשאה אישית או מנותן השתלמות לרוקחים בעלי הרשאה אישית למסור לו מסמכים הנוגעים לתכנית הלימודים והבחינות לעיונו.

<ענת מימון: "

חיים כץ: תעברי ל-28.

<ענת מימון: "28.

<ענת מימון: ממונה מרשמי רוקח.

<ענת מימון: (א) המנהל ימנה עובד המשרד לממונה מרשמי רוקח, והוא ירכז את הטיפול במתן הרשאה אישית לרוקחים כאמור בתקנה 6, ואת הפיקוח והבקרה על בעלי הרשאה אישית כאמור בתקנות אלה.

<ענת מימון: (ב) קופת חולים - -

עדי קול: זה יהיה בתקן, הממונה?

<רוני גמזו: כן.

<ענת מימון: "(ב) קופת חולים המעוניינת להציע שירות של מתן מרשם רוקח למטופליה תמנה עובד מעובדיה לממונה מרשמי רוקח במוסדותיה והוא ירכז את הטיפול והפיקוח הפנימי על בעלי ההרשאה האישית העוסקים במתן מרשמים לפי תקנות אלה במוסד הרפואי או במרפאה שלה.

<ענת מימון: 29.

<ענת מימון: שמירת דינים.

<ענת מימון: אין בתקנות אלה כדי לגרוע מהוראות תקנות הרוקחים (תנאי פתיחה וניהול של בתי מרקחת וחדרי תרופות), התשמ"ב-1982, חוק זכויות החולה וכל דין אחר שעניינו שמירת פרטיותו של מטופל.

<ענת מימון: 30.

<ענת מימון: תחילה תחילתן של תקנות אלה 30 ימים מיום פרסומן.

<ענת מימון: "

חיים כץ: אנחנו נצביע על סעיפים 27-30.

חיים כץ: מי בעד ירים את ידו.

חיים כץ: בעד – 3

חיים כץ: נמנעים – אין

חיים כץ: תודה רבה.

חיים כץ: אנחנו חוזרים, יש לנו 5 דקות.

<ענת מימון: יש עוד תוספת.

<רוני גמזו: בפעם הבאה, תעזבו את זה.

חיים כץ: אידלמן, אני רוצה שתסביר לי למה רוקח שלמד 4.5 שנים, למד מעבר לאחות, לא מספיק לו - -

שולי מועלם-רפאלי: זה לגבי הנושא הפרמקולוגי כמובן.

חיים כץ: כן, הוא צריך יותר מ-60 שעות?

<ליאוניד אידלמן: תודה רבה היושב ראש, אני אשמח מאד להסביר.

חיים כץ: איזה סעיף זה היה?

<ליאוניד אידלמן: סעיף 11ב.

<ליאוניד אידלמן: הכשרה.

<ליאוניד אידלמן: עמוד 10.

<ליאוניד אידלמן: תודה רבה היושב ראש, אני אשמח מאד להסביר.

<ליאוניד אידלמן: הרוקח, לפי מה שאני יודע, לומד לגבי תרופות.

<ליאוניד אידלמן: מדובר פה לא רק על ידע בתרופות, מדובר פה על התאמה של התרופות לחולה ספציפי ולמצבו הספציפי.

<ליאוניד אידלמן: מבחינה זו, אני משוכנע שיש הרבה מה ללמוד בקטע הזה, למי מתאים ואיך מתאים.

<ליאוניד אידלמן: עכשיו, הרי אנחנו נותנים פה משהו מהפכני לרוקח, אפשרות לבדוק את החולה, לאסוף מידע ולהחליט מה לחולה הזה, הספציפי, ברגע זה הכי מתאים.

<ליאוניד אידלמן: הקשר הזה, אני משוכנע שלא לומדים ב-4 שנים האלה.

<ליאוניד אידלמן: אני משוכנע שאי אפשר ללמוד את כל זה ב-60 שעות.

חיים כץ: כמה שעות אתה חושב שצריך ללמוד?

<ליאוניד אידלמן: אני מדבר על שנתיים מינימום.

<קריאות: - - -

חיים כץ: כמה שעות זה שנת לימודים?

<ליאוניד אידלמן: תלוי איפה לומדים.

שולי מועלם-רפאלי: כשהגדירו לאחיות שנה, מה זה כלל?

חיים כץ: כמה שעות זה זמן לימודים?

<קריאה: אחיות לא לומדות על תרופות בכלל.

<ליאוניד אידלמן: לאחיות היתה החלטה של שנה בגלל שאחיות לא מתרכזות בתרופות אבל הן כן מתרכזות במטופלים.

חיים כץ: מה זה נוגע לאחיות עכשיו?

חיים כץ: לאחיות זה לא נוגע.

חיים כץ: כמה שעות זה שנת לימודים?

<ליאוניד אידלמן: אני לא יודע באיזה מקום, תלוי איפה.

חיים כץ: תקשיב, כשאתה אומר שנה, לכמה שעות אתה מתכוון?

חיים כץ: למה מתכוון המשורר?

<ליאוניד אידלמן: אני מדבר על מאות שעות לימוד.

חיים כץ: כמה זה מאות?

חיים כץ: כמה זה שנת לימוד?

<ליאוניד אידלמן: אני צריך לבדוק.

<ליאוניד אידלמן: אני אחזור לישיבה הבאה ואני אגיד.

חיים כץ: זה ייגמר היום.

<ליאוניד אידלמן: לא, זה לא ייגמר היום, אני מאמין כך.

<ליאוניד אידלמן: אתה תקבע אבל זה חמור מאד.

<גרשון גולומב: שלום, שמי פרופסור גרשון גולומב, הייתי יושב ראש הוועדה שמינה משרד הבריאות שעל בסיסה התקבל החוק, והייתי מנהל בית הספר לרוקחות בשנים 2000-2006.

<גרשון גולומב: שתי הערות, אחת ספציפית ואחת כללית קצרה: הערה ספציפית – אנחנו מלמדים, אני, אישית, משתתף בקורס פרמקולוגיה לרוקחים, לאחיות ולרפואנים.

<גרשון גולומב: בית הספר לרוקחות שאני הייתי מנהלו ויושב ראש הוועדה, הוא זה שמלמד על תרופות.

<גרשון גולומב: אני יכול לומר בפה מלא, שכמות השעות שהרוקחים מקבלים על תרופות היא לאין ערוך ושיעור גדולה יותר בעומק ובהיקף מאשר רופאים ובוודאי מאשר אחיות.

<גרשון גולומב: הרופאים לומדים רבות על התרופות ב-3 השנים הקליניות שלהם, כאשר הם נמצאים במחלקות.

<גרשון גולומב: האחיות מוכוונות למקצוע הסיעוד ולא למקצוע התרופות.

<גרשון גולומב: נקודה נוספת – הרוקחים היום, מלמדים אותם בבית הספר לרוקחות, רוקחות מודרנית, קלינית, קהילתית והם מומחים מהמדרגה הראשונה והחוק הזה מבחינתם הוא אנכרוניסטי.

<גרשון גולומב: הם מוכנים אליו כבר יותר מ-10 שנים - -

חיים כץ: כמה שעות לדעתך הם צריכים לעבור?

<גרשון גולומב: ה-60 שעות האלה גם הן יותר מדי אבל שמנו אותן.

<גרשון גולומב: אני הייתי יושב ראש הוועדה, אני זה שקבעתי את המספר הזה, שהוא בעיקר לתת דגשים לרוקחים שנמצאים במערכת, ומכיוון שרוב הרוקחים היום במערכת הם יצירי האוניברסיטה העברית, בית הספר לרוקחות - -

חיים כץ: או באים מירדן.

<גרשון גולומב: - - נכון.

<גרשון גולומב: - -

<ליאוניד אידלמן: לא צריך ללמוד לבדוק חולה?

<ליאוניד אידלמן: לא הבנתי.

חיים כץ: לא צריך להפריע בוועדה גם אם הוא לא מסכים לדעתך.

<גרשון גולומב: - - עכשיו, יש כאלה שמשרד הבריאות יחליט שהוא לא רוצה לתת להם הרשאה וזה סיפור אחר, על זה אני לא מדבר.

<גרשון גולומב: אני אומר: רוקח שעבר את הבחינות פה, בארץ, ואם היה פלופ במשרד הבריאות בשלב הבחינות או משהו כזה, אנחנו לא יכולים לתקן הכל במכה אחת ולזרוק את התינוק עם המים.

<גרשון גולומב: לרוקח מורשה במדינת ישראל, ושאתה מסתכל עליו, אתה אומר: יש לו רישיון, כמו שאתה מסתכל על רישיון של רופא שלמד במדינה - -

חיים כץ: הבנו.

<גרשון גולומב: הערה שניה כללית קטנה: ההערות שנשמעו כאן, באופן אחד, בשום פנים ואופן אין בשום דבר מהתקנות האלה נושא של דיאגנוסטיקה ואבחנה אלא אך ורק המשך.

חיים כץ: נכון.

חיים כץ: בסדר, הבנו.

<ליאוניד אידלמן: 400 שעות, אני חייב לך תשובה.

חיים כץ: קיבלתי.

<אייל שוורצברג: מנהל אגף הרוקחות ומרצה באוניברסיטת בן-גוריון.

<אייל שוורצברג: כמי שמרצה 8 שנים בשנים האחרונות ובתכנים קליניים שמכשירים את הרוקחים בדיוק למטרה הספציפית הזאת של מרשמי המשך וזיהוי של בעיות בטיפול התרופתי, אני חושב ש-60 שעות זה מעל ומעבר מכיוון שהם מקבלים הן בתואר הראשון כבר כמות כל כך נכבדת גם של קליניקה וגם של פרמקולוגיה, שאין להתחרות.

<אייל שוורצברג: - -

<ליאוניד אידלמן: שם שמים סטטוסקופ על החולה?

<אייל שוורצברג: - - אבל אנחנו מסבירים שהנושא - -

חיים כץ: למה אתה עונה לו? דבר אלי.

<אייל שוורצברג: - - הנושא הזה, אנחנו מדברים פה על מרשמי המשך פרופר.

<אייל שוורצברג: אנחנו לא מדברים פה על נושא של הכנה ראשונית.

<אייל שוורצברג: - -

<שלמה וינקר: לא נכון.

חיים כץ: סליחה, לא יעזור לך כלום.

חיים כץ: לא תסתום לו את הפה.

<אייל שוורצברג: אנחנו מדברים פה על second re prescribing.

<אייל שוורצברג: זאת אומרת, לא מרשם ראשוני שהרוקח מוציא - -

חיים כץ: מרשם המשך.

<אייל שוורצברג: יתרה על כך, אנחנו מבקשים מרוקח שכבר בשטח 5 שנים.

<אייל שוורצברג: זה אדם שצבר ניסיון, ראה כמה דברים וסביר להניח שאולי גם השלים התואר השני שלו.

<אייל שוורצברג: הנושא של תרופות הרוקח שאנחנו מבקשים לתת אלה הם מצבים של עזרה ראשונה, שהם רק הגיוניים שיהיו בידי רוקח.

<אייל שוורצברג: עוד דבר אחד אחרון: יש זן עוד יותר בכיר של רוקחים שנקראים "רוקחים קליניים", ואלה כבר עברו הכשרה היא מעל ומעבר.

<שלמה וינקר: אני יושב ראש איגוד רופאי המשפחה.

<שלמה וינקר: יש פה את המצבים הכרוניים ויש את המצבים האקוטיים, התוספת השנייה, ששם אי אפשר לאבחן בלי לבדוק.

<שלמה וינקר: אז אל תגיד - -

<קריאה: אני לא יודע, מחלות קלות או לא קלות.

<שלמה וינקר: הפסקת ייצור חלב להנקה על ידי "דוסטינקס" זה ממש לא משהו קל.

<שלמה וינקר: שימוש וגינלי לפטרת וגינלית, פטריה בפה.

<שלמה וינקר: כל הדברים האלה צריכים לדעת לבדוק.

<שלמה וינקר: אל תגיד שאין פה בדיקה.

<שלמה וינקר: נזלת אלרגית, צריבה בדרכי השתן.

חיים כץ: אוקי.

חיים כץ: תראה, ה-60 שעות שאנחנו נדון בסעיף האחר אחר כך, של האבחנה, אתה תבוא ותגיד: זה לא חל פה כי 60 שעות זה רק במרשם המשך.

<ענת מימון: הרי התנגדתם לתקנה 3 בכלל.

חיים כץ: ובתקנה 3 יש מענה למה שאתה מדבר.

חיים כץ: אי לכך אנחנו נצביע.

חיים כץ: מי מאשר את ה-60 שעות, ובתקנה 3 תגיע לאן שתגיע.

חיים כץ: מי בעד ה-60 שעות ירים את ידו.

חיים כץ: תודה רבה.

חיים כץ: בעד – 2

חיים כץ: נמנעים – אין 60 שעות אושרו.

חיים כץ: 60 שעות אושרו.

חיים כץ: תודה רבה.

חיים כץ: הישיבה נעולה.

חיים כץ: המשך יבוא.